b'\n_START_ARTICLE_\nSuomen islamilainen neuvosto\n_START_PARAGRAPH_\nSuomen Islamilainen Neuvosto (SINE) on vuonna 2007 rekister\xc3\xb6ity yhdistys, jonka tarkoituksena on toimia Suomen islamilaisten yhteis\xc3\xb6jen yhteisty\xc3\xb6elimen\xc3\xa4 ja keskustelufoorumina. Se pyrkii edist\xc3\xa4m\xc3\xa4\xc3\xa4n islamia Suomessa sek\xc3\xa4 suomalaisen kulttuurin ja islamin v\xc3\xa4list\xc3\xa4 keskin\xc3\xa4ist\xc3\xa4 kunnioitusta ja vuoropuhelua. Neuvosto kertoo pyrkiv\xc3\xa4ns\xc3\xa4 est\xc3\xa4m\xc3\xa4\xc3\xa4n sek\xc3\xa4 islamilaisten ett\xc3\xa4 islamia vastaan suuntautuvien \xc3\xa4\xc3\xa4ri-ilmi\xc3\xb6iden syntymisen ja kehittymisen Suomessa.  SINE:n puheenjohtajana 2012\xe2\x80\x932015 toimi imaami Anas Hajjar. Nykyisin neuvoston hallituksen puheenjohtajana toimii Abdi-Hakim Yasin Ararse._NEWLINE_SINE:n k\xc3\xa4yt\xc3\xa4nn\xc3\xb6n teht\xc3\xa4viin sis\xc3\xa4ltyy "yhteydenpito Alazharin, Mekan ja Euroopan Fatwa neuvostoihin, ongelmien ratkaisemiseksi". _NEWLINE_Tavoitteena on my\xc3\xb6s muslimien v\xc3\xa4lisen dialogin eri tasojen toteuttaminen.  Samoin teht\xc3\xa4viin kuuluu "muslimien yhteisten kantojen ja lausuntojen valmistelu, esimerkiksi koskien paastoa, ymp\xc3\xa4rileikkausta, muslimit armeijassa, koulussa ja ty\xc3\xb6paikalla"._NEWLINE_K\xc3\xa4yt\xc3\xa4nn\xc3\xb6n toimintaa varten yhdistyksen toimielimin\xc3\xa4 on lautakuntia: opetuslautakunta, opetus- ja nuorisolautakunta, medialautakunta, lainopillinen lautakunta ja hautausmaalautakunta. Esimerkiksi lainopillisen lautakunnan teht\xc3\xa4v\xc3\xa4 on muun muassa "valvoa ja tukea lainopin koulutusta, selvitt\xc3\xa4\xc3\xa4 muslimeita koskevien asioiden ratkaisua, esimerkiksi perinn\xc3\xb6n jako ja testamenttiasiat, Zakatin maksu ja verovapaus, avioehtojen valmistaminen". _NEWLINE_SINEn perustamis- ja k\xc3\xa4ynnistysvaiheeseen osallistui valtuutettuja useista islamin eri suuntauksia edustavista yhteis\xc3\xb6ist\xc3\xa4. SINE:n perustamisessa olivat mukana muun muassa Suomen suurin sunnalainen yhdyskunta, Suomen islamilainen yhdyskunta (Rabita), ja Suomen suurin shiialainen yhdyskunta, Resalat Islamilainen Yhdyskunta. SINE:n j\xc3\xa4senen\xc3\xa4 on ollut kymmeni\xc3\xa4 islamilaisia j\xc3\xa4rjest\xc3\xb6j\xc3\xa4._NEWLINE_Yhteisty\xc3\xb6 on kuitenkin nopeasti murentunut. Shiia-muslimeja edustava Resalat erosi SINE:st\xc3\xa4 vuonna 2009. Yhdistyksen j\xc3\xa4senen\xc3\xa4 ei t\xc3\xa4ll\xc3\xa4 hetkell\xc3\xa4 (2017) ole yht\xc3\xa4\xc3\xa4n shiialaista j\xc3\xa4rjest\xc3\xb6\xc3\xa4. My\xc3\xb6s esimerkiksi sunnalaisten tataarien Suomen Islam-seurakunta j\xc3\xa4tt\xc3\xa4ytyi alusta alkaen SINE:n ulkopuolelle._NEWLINE_Elokuussa 2010 neuvosto alkoi julkaista musliminuorten toimittamaa aikakauslehte\xc3\xa4, Ummaa. Lehte\xc3\xa4 on kuvailtu musliminuorille suunnatuksi lifestyle-lehdeksi, jossa k\xc3\xa4sitell\xc3\xa4\xc3\xa4n muun muassa arkea, muotia ja urheilua. Lehti lakkautettiin taloudellisista syist\xc3\xa4 muutaman numeron j\xc3\xa4lkeen, ja sen teht\xc3\xa4v\xc3\xa4\xc3\xa4 t\xc3\xa4ytt\xc3\xa4m\xc3\xa4\xc3\xa4n perustettiin Ana-lehti._NEWLINE_Suomen islamilaisen neuvoston (SINE) talousvaikeudet_NEWLINE_Suomen islamilainen neuvosto on ollut vakavissa talousvaikeuksissa vuodesta 2015 l\xc3\xa4htien. Yhdistys on todettu ulosotossa varattomaksi 3.9.2015. SINE on saanut vuosina 2008\xe2\x80\x932014 valtionavustusta 53 000\xe2\x80\x9392 500 euroa vuodessa.  _NEWLINE_Opetus- ja kulttuuriministeri\xc3\xb6 on vahvistanut tiedon, ett\xc3\xa4 se on maksanut Suomen islamilaiselle neuvostolle avustusta vuodesta 2007 yhteens\xc3\xa4 p\xc3\xa4\xc3\xa4lle 450 000 euroa. _NEWLINE_Opetus- ja kulttuuriministeri\xc3\xb6 antoi kielteisen p\xc3\xa4\xc3\xa4t\xc3\xb6ksen SINE:n avustushakemukselle vuoden 2015 toimintaan, koska SINE ei onnistunut m\xc3\xa4\xc3\xa4r\xc3\xa4aikaan menness\xc3\xa4 selvitt\xc3\xa4m\xc3\xa4\xc3\xa4n ministeri\xc3\xb6lle, mihin se oli k\xc3\xa4ytt\xc3\xa4nyt aiempina vuosina saamiaan avustuksia. _NEWLINE_Vuonna 2015 yhdistys joutui luopumaan Etu-T\xc3\xb6\xc3\xb6l\xc3\xb6ss\xc3\xa4 Apollonkadulla sijainneesta toimitilastaan. Joulukuussa 2015 allekirjoitettu tilintarkastajien raportti ei antanut SINE:n tulevaisuudesta valoisaa kuvaa. Auditar Oy:n tilintarkastajan mukaan: "Edell\xc3\xa4 kuvattu tilanne viittaa sellaiseen olennaiseen ep\xc3\xa4varmuuteen, joka saattaa antaa merkitt\xc3\xa4v\xc3\xa4\xc3\xa4 aihetta ep\xc3\xa4ill\xc3\xa4 yhdistyksen kyky\xc3\xa4 jatkaa toimintaansa, ja n\xc3\xa4in ollen yhdistys ei mahdollisesti pysty suorittamaan velkojaan tavanomaisessa toiminnassa."_NEWLINE_My\xc3\xb6sk\xc3\xa4\xc3\xa4n vuonna 2016 ministeri\xc3\xb6 ei en\xc3\xa4\xc3\xa4 my\xc3\xb6nt\xc3\xa4nyt SINE:lle valtionavustusta. _NEWLINE_SINE:ll\xc3\xa4 on nyky\xc3\xa4\xc3\xa4n v\xc3\xa4liaikainen hallitus, jonka puheenjohtajana toimii Abdi-Hakim Yasin Ararse.'